*Tämä artikkeli käsittelee kaupunkia. Samannimistä alkoholijuomaa käsittelee Malibu (likööri).*

  

  

  

  

  

  

  

  

**Malibu** on kaupunki Los Angelesin piirikunnassa Kaliforniassa. Vuoden 2010 väestönlaskennan mukaan kaupungissa asui 12 645 asukasta. Malibun alue muodostaa kapean, noin 34 kilometriä pitkän suikaleen Tyynenmeren rantaa. Kaupunki on tullut tunnetuksi monien elokuvatähtien kotipaikkana, minkä lisäksi paikka on tunnettu lainelautailukohde.

Maantiede
---------

California State Route 1 eli Pacific Coast Highway.
Malibu sijaitsee Los Angelesin piirikunnassa Etelä-Kaliforniassa Santa Monican lahden rannalla. Malibusta kaakkoon sijaitsee Santa Monican kaupunki. Malibu on muodostunut California State Route 1 -tien varrelle. Kaupunkiin kuuluu 34 kilometriä rantaviivaa Santa Monica -vuorten juurella. Monet kaupungin rakennukset on rakennettu jyrkänteelle heti hiekkarannan yläpuolella. Lähellä sijaitsee Malibu Creek -osavaltionpuisto.

Historia
--------

Pepperdinen yliopiston kampusaluetta Malibussa.
Nykyisen Malibun alueen alkuperäisasukkaita eli intiaaneja olivat chumashit, joiden paikallinen asutuskeskus oli nimeltään *Humaliwo*. Chumashit harjoittivat kalastusta ja heidät tunnettiin myös taitavina käsityöläisinä. Ensimmäinen eurooppalainen alueella oli espanjalainen tutkimusmatkailija Juan Rodríguez Cabrillo, joka jäi ankkuriin alueen rannikolle kutsuen paikkaa nimellä *Pueblo de las Canoas* paikallisten intiaanien käyttämien kanoottien mukaan. Cabrillon vierailusta seuraavien eurooppalaisten saapumiseen kului lähes 200 vuotta. Lopulta Espanjan kuningas Kaarle III lähetti uusia tutkimusretkikuntia alueelle, jota uhkasi brittien ja venäläisten vaikutusvallan leviäminen Kaliforniassa. Ensimmäinen Juan Bautista de Anzan johtama retkikunta saapui vuonna 1775, ja mukana oli myös meksikolaisia siirtolaisia. Retkikunnan mukana olleesta Jose Bartolome Tapiasta tuli *Rancho Topanga Malibu Sequit* -tilan omistaja. Vuonna 1822 alueesta tuli osa vastaitsenäistynyttä Meksikoa. Vuonna 1845 Tapian leski myi tilansa ranskalaiselle siirtolaiselle Leon Victor Prudhommelle. Kun alue liitettiin sittemmin Yhdysvaltoihin Prudhomme menetti laillisen oikeutensa maihin asiakirjaepäselvyyksien takia. Hän jäi kuitenkin tilalleen ja myi sen vuonna 1857 irlantilaiselle Don Mateo Kellerille. Keller voitti myöhemmin laillisen oikeuden tilaan oikeudessa. Hänen poikansa Henry Keller myi edelleen maat Frederick Hastings Rindgelle vuonna 1892.

Rindge rakennutti tilalleen suuren talon ja kuvaili paikkaa Amerikan Rivieraksi. Ringen kuoltua vuonna 1905 tila jäi hänen vaimolleen May Knight Rindgelle. May Rindge kävi useita oikeustaisteluja pitääkseen tilan omissa käsissään. Malibu oli viimeinen yhtenäisenä säilynyt espanjalaisvallan aikainen tila. Rindge joutui kuitenkin lopulta taipumaan ensin piirikunnan tien rakentamiseen vuonna 1921 ja vuonna 1929 osavaltion tien eli nykyisen Pacific Coast Highwayn rakentamiseen maidensa poikki. Vuonna 1928 La Costan alue myytiin sijoittajille 6 miljoonan dollarin hintaan. Alueesta rannalla alettiin kehittää asuntoja Los Angelesin elokuvatähdille, joita olivat esimerkiksi Clara Bow, Ronald Colman, Harold Lloyd ja Dolores del Rio. Paikalle kehkeytyi edelleen olemassa oleva elokuvatähtien siirtokunta ja aidattu asuinalue. Siirtokunta teki Malibun myös tunnetuksi maailmalla. Elokuvatähtien ohella Malibu on tunnettu myös lainelautailusta. Malibuun lainelautailu saapui vuonna 1927 havaijilaisen Duke Kahanamokun mukana.

Väestö
------

Malibun asukasluku oli vuoden 2010 väestönlaskennan mukaan 12 645 ja vuoden 2017 arvion mukaan 12 877. Kaupungin asukkaista 88,6 % oli taustaltaan valkoisia (latinot pois lukien 83,9 %), 1,5 % afroamerikkalaisia, 7,5 % latinoja mistä tahansa rodusta ja 3,7 % aasialaisia. 14,9 % kaupungin asukkaista puhui kotonaan jotakin muuta kieltä kuin englantia ja 17 % kaupungin asukkaista oli syntynyt ulkomailla.

Kotitalouksien keskimääräiset vuosittaiset ansiot Malibussa aikavälillä 2012–2016 olivat 116 904 Yhdysvaltain dollaria ja henkilöä kohden 104 155 dollaria. 10,5 % väestöstä eli köyhyysrajan alapuolella.

Lähteet
-------

1. ↑  American FactFinder (Community facts -haulla *kaupungin nimi, piirikunta*) *US Census Bureau*.  (englanniksi)
2. ↑  Malibu Encyclopaedia Britannica. Viitattu 8.11.2018. (englanniksi)
3. ↑  Chapter One - The Chumash: Malibu's First Settlers (pdf) City of Malibu. Viitattu 8.11.2018. (englanniksi)[vanhentunut linkki]
4. ↑  Chapter Two - The Chain of Title: Jose Bartolome Tapi (pdf) City of Malibu. Viitattu 8.11.2018. (englanniksi)[vanhentunut linkki]
5. ↑  Chapter Three - The Fabled Ranch of the Rindges (pdf) City of Malibu. Viitattu 8.11.2018. (englanniksi)
6. ↑  Chapter Four - The Battle for the Malibu (pdf) City of Malibu. Viitattu 8.11.2018. (englanniksi)[vanhentunut linkki]
7. ↑  Chapter Six - The Opening of the Malibu (pdf) City of Malibu.  Arkistoitu 25.9.2020. Viitattu 8.11.2018. (englanniksi)
8. 1 2  QuickFacts Malibu city, California United States Census Bureau. Viitattu 8.11.2018. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Malibu**.
* Malibun viralliset sivut (Arkistoitu – Internet Archive)
* Seeing-stars.com – Malibun kuuluisia asukkaita